Gedagte vir die dag: Moenie jou liefde laat verflou nie | Maroela Media
Ek het dít teen julle: julle het My nie meer so lief soos aan die begin nie. (Openbaring 2:4)
Die boodskap wat die Here vandag op my hart gelê het om met jou te deel, vind ons in Openbaring 2:2-5: "Ek weet alles wat julle doen. Ek ken julle onvermoeide arbeid en julle volharding. Julle kan nie slegte mense verdra nie. Julle het ondersoek ingestel na die mense wat voorgee dat hulle apostels is en dit nie is nie, en gevind dat hulle leuenaars is. Verder volhard julle ook; julle het baie vir my Naam verduur, en julle het nie moeg geword nie. Maar Ek het dít teen julle: julle het My nie meer so lief soos in die begin nie. Dink daaraan hoe ver julle al agteruitgegaan het. Bekeer julle en doen weer wat julle in die begin gedoen het. Anders, as julle julle nie bekeer nie, kom Ek na julle toe en sal Ek julle lamp van sy plek af wegvat!"
Dit is die Woord van die Here en al die lof, eer en heerlikheid behoort aan Hom. Kyk vandag goed na jou lewe. Is jy nog so lief vir die Here soos aan die begin? Is jy so vasgevang in hierdie rotresies dat jy die Here eenkant toe geskuif het? Ondersoek jou hart vir die ware antwoord op hierdie vrae. Kies dan om die Here die belangrikste Persoon in jou lewe te maak, jou eerste liefde. Vra Hom en Hy sal hierdie verandering in jou lewe aanbring, want God het ons lief met 'n ewige liefde.
Here Jesus, ek het U baie lief, maar ek moet bely dat ek U in vele opsigte in die steek gelaat het. Bring my terug na U toe sodat ek dié dinge kan doen wat ek vroeër gedoen het.
Niks, niks kan belangriker wees as my verhouding met God
Hoekom word daar na die Here verwys as n persoon, God is nie n persoon nie, n persoon verwys na die menslike, God is Gees, om na Hom te verwys as n persoon, verlaag Hom na menslike status.
God en Jesus en Heilge Gees is persone. Daar word na die Heilige Gees as die Gees verwys. As jy bid dan bid jy tot God die Vader in die Naam van Jesus.
GOD is een GOD, een in Wese, maar 3 Persone. GOD die Vader, GOD die Seun en GOD die Heilige Gees. Dis algemeen om so te praat onder Kinders van die Here.